**КОВИД-19: Експерткиња УН апелује на владе у целом свету да не забораве на интерно расељена лица**

ЖЕНЕВА (1. април 2020) – Државе морају одмах да појачају мере да од претње КОВИД-19 заштите 40 милиона интерно расељених лица у свету, изјавила је експерткиња УН.

„Интерно расељена лица су у повећаном ризику од изложености КОВИД-19 због ограниченог приступа здравственој заштити, води, санитарним условима, храни и адекватном смештају, а често се суочавају и са дискриминацијом“, рекла је Сесилија Хименес-Дамари, специјална известитељка УН за људска права интерно расељених лица. „Они су међу најугроженијима и владе не смеју да их занемаре у реаговању на пандемију.”

„Они који су смештени у камповима или колективним центрима често живе у претрпаном простору, а прихватилишта нису физички и структурно адекватна за ублажавање ширења КОВИД-19. У ситуацији оружаног сукоба, још су угроженији,” указала је Хименес-Дамари.

Специјална известитељка је истакла да старији и особе са постојећим здравственим проблемима, који су већ веома осетљиви на КОВИД-19, могу да постану још осетљивији ако су уједно и расељени. Расељене особе са инвалидитетом или припадници/це мањинских група или аутохтоних заједница могу да наиђу на још веће препреке у приступу основним услугама и здравственој заштити.

„Владе морају да обезбеде да сва интерно расељена лица имају воду, санитарне услове, објекте за одржавање личне хигијене, адекватан смештај и храну. Морају се информисати о ризицима од болести, превенцији и лечењу. Они којима је потребно лечење од КОВИД-19 морају благовремено и без дискриминације да добију приступ одговарајућој здравственој заштити,” рекла је.

Експерткиња УН је, осим тога, позвала државе да интерно расељена лица укључе у свој процес одлучивања. „Интерно расељена лица најбоље познају специфичне изазове са којима се суочавају. Неопходно је да учествују у утврђивању тих изазова и осмишљавању одговарајућих начина да се реагује на КОВИД-19.”

„У камповима, мере превенције и реаговања се морају доносити на основу процена ризика у којима учествују становници/це кампа. Можда ће бити потребна физичка реорганизација кампова, с обзиром на здравствени императив самоизолације, при чему физичко дистанцирање не сме да доведе до мањка подршке најугроженијима.”

„У светлу пандемије, државе морају да повећају хуманитарну помоћ интерно расељеним лицима, уз предузимање одговарајућих мера за спречавање преношења КОВИД-19 и заштиту хуманитарних радника/ца,“ додала је. „Поздрављам усвајање Глобалног плана хуманитарног одговора на КОВИД-19 и апелујем да му међународна заједница, укључујући земље Г20, пружи широку подршку.”

„Важно је да интерно расељена лица не буду напуштена у време кризе. Позивам државе да врше своју суверену надлежност да их штите на основу [Водећих принципа о интерном расељењу](https://www.ohchr.org/EN/Issues/IDPersons/Pages/Standards.aspx) и без преусмеравања из постојећих путева обезбеђивања хуманитарне помоћи. Позивам међународну заједницу и донаторе да обезбеде постојану солидарност са људима који спадају у најугроженије на свету,” закључила је специјална известитељка.

КРАЈ

***Сесилија Хименес-Дамари****, правница за људска права, специјализована за принудно расељење и миграције, има више од три деценије искуства у заговарању и изградњи капацитета НВО у области људских права. Савет за људска права ју је именовао за* [*специјалну известитељку за људска права интерно расељених лица*](https://www.ohchr.org/en/issues/idpersons/pages/idpersonsindex.aspx)  *у септембру 2016.*

*Као специјална известитељка, она је саставни део система* [*специјалних процедура*](https://www.ohchr.org/en/hrbodies/sp/pages/welcomepage.aspx) *Савета за људска права. Специјалне процедуре представљају највећу базу независних експерата/киња у систему УН за заштиту људских права, а то је заједнички назив за независне механизме Савета за сагледавање и праћење стања, који се баве било стањем у појединим државама, било тематским питањима присутним широм света. Експерти/киње у оквиру специјалних процедура раде добровољно, нису службеници/це УН и не примају плату за свој рад. Независни су од свих влада и организација и обављају функцију у личном својству.*

*Контакт-особа за више информација и* ***захтеве медија****: Наталија Фереира де Кастро (**nferreiradecastro@ohchr.org**)*

*Контакт-особа за упите медија у вези са другим независним експертима/кињама УН: Сабијер Селаја (**xcelaya@ohchr.org**)*

*Пратите вести о независним експертима/кињама УН за људска права на Твитеру:*[*@UN\_SPExperts*](https://twitter.com/UN_SPExperts)*.*

*Забринути сте за свет у ком живимо?*

*Онда се данас* ***ЗАУЗМИТЕ за нечија права****.*

*#Standup4humanrights*

*и посетите веб-страницу* [*http://www.standup4humanrights.org*](http://www.standup4humanrights.org/)

<https://www.ohchr.org/EN/NewsEvents/Pages/DisplayNews.aspx?NewsID=25763&LangID=E>